Apropo, despre integrarea R. Moldova în UE! 


În ultimul timp, tot mai insistent se vehiculează ideea orientării R.M. spre Vest. Numai 
că guvernarea de la Chişinău este pusa azi în situaţia să alerge în urma trenului 
european călare pe...băţ. Prea mult timp politica externă a R.M. a fost orientată spre 
Moscova. În timp ce Țările Baltice, dupa declararea independenţei lor, au rupt-o 
imediat şi ireversibil cu trecutul sovietic, R.M. a pornit pe calea perpetuării 
consecinţelor Pactului Ribbentrop-Molotov prin aderarea la CSI (dec. 1991). În timp ce 
toate țările post-socialiste încheiaseră deja acorduri de asociere cu UE, R.M. abia în 
1994 semna Acordul de Parteneriat şi Cooperare (APC) cu UE pentru o perioadă de 
10 ani, care nu-şi propunea nici măcar o alternativă la aderarea la UE, nemaivorbind 
de o finalitate în acest sens. Astfel, constatăm, că în 2004 R.M. era mult mai departe 
de UE decit se afla cu 10 ani mai devreme. Este adevărat că a fost un moment cînd 
R.M. a putut să intre în vizorul UE. Mă refer la anul 1999, cînd Prim-ministru era d-l lon 
Sturza şi în parlament se constituise Alianţa pentru Democraţie şi Reforme (ADR). 
Programul de activitate al guvernului Sturza pentru anii 1999-2000 avea ca obiectiv 
strategic major integrarea europeana a R.M. Însă această tendinţă n-a durat mult. La 
finele anului 1999 fracțiunea parlamentară a PPCD, în frunte cu lurie Ivanovici Roşca, 
destramă ADR, se aliază cu comuniştii şi demit guvernul proeuropean de atunci (sub 
pretextul aducerii unui nou guvern cu “miinile curate”), tocmai cînd d-l lon Sturza urma 
să se deplaseze la Helsinki. În consecință, Comisia Europeană decide să anuleze 
acordarea R.M. unui grant de 15 mln. $ pentru susţinerea balanței de plăţi. R.M. este 
omisă şi din concluziile Consiliului European de la Helsinki, referitoare la extinderea 
UE spre Est. De atunci, relaţiile Chişinăului cu instituţiile europene devin tot mai reci. 
(Printre altele, guvernul Sturza de atunci urma să înregistreze şi Mitropolia Basarabiei, 
fără a se ajunge la CEDO...). 

După venirea la putere a comuniştilor (2001), orientarea spre Moscova devine 
prioritară. În campania electorală din 2001 comuniştii criticau vehement politica 
externă a administraţiilor anterioare, promițind aderarea “țării” la Uniunea Rusia- 
Belarus. Tov. Voronin a fost cît pe ce să semneze Memorandumul Kozak, elaborat la 
Moscova (2003), care ar fi legiferat aflarea trupelor ruseşti în regiunea de est a R.M., 
divizarea R.M. şi transnistrizarea întregului ei teritoriu. Numai intervenţia hotărită a 
ministrului olandez de externe Jaap de Hoop Scheffer (Olanda era preşedintele OSCE 
în acea perioadă) şi a ambasadorului SUA în R.M., d-na Heather Hodges, a evitat în 
ultima clipă semnarea acestui document criminal şi total antinaţional. Din acest 
moment se încearcă o nouă apropiere de UE. Astfel, în iunie 2004, Comisia Europenă 
şi guvernul R.M. finalizează textul Planului de Acţiuni R.M.-UE, care prevedea un 
întreg complex de măsuri pentru liberalizarea şi democratizarea R.M., pentru 
implementarea unor norme şi reguli europene, reorganizarea şi dotarea unor instituții 
şi domenii din R.M. conform standartelor europene, dar şi multe obiective cu caracter 
economic, pentru atingerea cărora, pe lingă voinţa politică, mai erau necesare trei 
lucruri: bani, bani şi iar bani, pe care R.M. nu-i are şi nici nu-i va avea vreodată. Am 
mai scris şi am mai vorbit despre asta: R.M. este un stat eşuat, insolvabil şi falimentar 
la toate capitolele. Acest stat artificial, numit pe bună dreptate Republica Ribbentrop- 
Molotov, se mai ţine cumva pe banii aduşi de cetățenii R.M. aflaţi la munci peste 
hotare şi care sunt folosiți aproape integral pentru consum. După 17 ani de 
„independenţă”, R.Moldova a ajuns să fie cel mai sărac stat, cu cel mai scăzut PIB şi 
cele mai mari datorii pe cap de locuitor din Europa, cu cea mai scăzută speranţă de 
viață de pe continent (doar 63 de ani) şi fără nici un viitor! 

Datoriile publice interne şi externe ale R.Moldova au tot crescut după 1991 şi se 
află şi în continuare în creştere; la 01.07.2008 acestea depăşeau 3.7 mld. USD; 
deficitul balanței comerciale la acea dată depăşea 2.5 mld. USD, în timp ce veniturile 
obținute din economia reală a Republicii pe anul 2007 au constituit doar 900 mln USD, 
iar rezervele valutare ale Băncii Naţionale constituiau la finele anului 2007 doar 750 
min USD, bani proveniţi în cea mai mare parte din remitenţele celor plecaţi la muncă 
peste hotare. Majoritatea întreprinderilor au dat faliment şi şi-au încetat existenţa; 


numai în ultimii 5 ani numărul locurilor de muncă s-a redus cu 400.000, nivelul real de 
trai al populaţiei a scăzut drastic în comparaţie cu anul 1990, salariile medii ale celor 
angajaţi în cîmpul muncii nu acoperă nici minimul de existenţă pentru membrii familiilor 
lor, nemaivorbind de coşul minim de consum, în timp ce preţurile la resursele 
energetice, produsele alimentare, mărfuri şi servicii cresc în ritm galopant. 

În consecință, peste 1.000.000 de oameni, în special tineri, au fost nevoiţi să plece 
în străinătate pentru a-şi cîştiga existenţa şi a-i întreţine pe cei de acasă. În urma 
acestui fapt multe familii s-au destrămat, a scăzut dramatic natalitatea şi a crescut 
mortalitatea, se depopulează rapid Republica. 

Veniturile, provenite din economia reală a republicii, nu acoperă nici 1/3 din 

necesarul de resurse energetice, nemaivorbind de alte necesități. R.Moldova nu 
dispune de resurse proprii, acestea fiind importate preponderent din Rusia, la fel ca şi 
îngrăşămintele minerale, tehnica agricolă, utilajele tehnologice, piesele de schimb etc, 
iar Rusia, de la proclamarea independenţei R.Moldova pînă în prezent, a ridicat 
prețurile la produsele sale de zeci de ori, în comparaţie cu preţurile la produsele 
noastre tradiționale, pe care le oferim în schimb. Pentru stingerea datoriilor acumulate 
au fost înstrăinate în favoarea Rusiei majoritatea întreprinderilor industriale, inclusiv 
fabricile de vin şi coniacuri; actualmente ni se înstrăinează şi ultima avuţie care ne-a 
mai rămas--pămiînturile strămoşeşti!!! 
Nu-i de mirare, deci, că Planul de Acţiuni R.M.-UE a eşuat lamentabil, la fel ca şi APC, 
ca şi “Strategia pentru Creşterea Economică şi Reducerea Sărăciei” şi multe altele de 
acest gen, nemaivorbind de faptul că acest plan nu avea nici o finalitate: el nu 
prevedea nici măcar asocierea la UE, darămite integrarea R.M. în UE... 
Şi nici n-ar fi posibil aşa ceva, întrucît R.M. încearcă să intre în Europa prin uşa din 
spate. Nici o țară fostă socialistă nu s-a integrat în UE fără să se fi integrat, mai întîi, în 
NATO. Apartenența la NATO este o precondiţie pentru a putea accede în UE. Ai noşiri 
au crezut, însă, că-s mai deştepţi decit toți: au tot trimbiţat despre integrarea în UE, 
fără să sufle o vorbă despre integrarea în NATO, mai mult, rămînînd în cadrul CSI. 
Abia în ultimile luni se vorbeşte timid despre necesitatea elaborării unui Plan de Acţiuni 
R.M.-NATO. Nu ştiu cînd va apărea acest plan, dar ştiu cu certitudine că R.M., pentru 
a putea intra în NATO, trebuie mai întîi să rezolve cîteva probleme insurmontabile: 

- Să scape de trupe de ocupaţie şi armament străin şi să preia controlul întregului 
teritoriu; 

- Să iasă din CSI; 

- Să modifice Constituţia, mă refer la art. 11 , care stipulează că R.M. este un stat 
neutru; 

- Să-şi asigure securitatea militară, politică, economică, energetică şi societală; 

- Să încheie tratate de bază cu ţările vecine; 

- Să obţină libera circulaţie a cetăţenilor săi în spaţiul Schengen; 

- Să stopeze migraţia ilegală a cetăţenilor R.M. în ţările din UE; 

- Să accepte, că drumul Chişinăului spre Bruxelles trece prin Bucureşti, şi nu 
sărind peste România; 

- Să scape de monotorizarea CE; 

- Să-şi conecteze căile ferate, rețelele electrice şi de gaze la cele europene, ş.a. 
Să ne referim un pic la cîteva din aceste precondiţii de aderare: 
R.M. este prea slabă ca să determine Rusia să-şi retragă trupele şi armamentul de pe 
teritoriul său. Nici implicarea UE şi a SUA în calitate de observatori în procesul de 
soluționare a diferendului transnistrian nu va schimba această situaţie (s-a şi văzut 
deja). Şi în genere, conflictul transnistrian este perceput în mediul european şi 
american ca un conflict intern, şi nu ca unul internaţional. Şi asta — ca rezultat al 
„politicii înțelepte” a guvernantilor de la Chişinău, care dădeau vina ba pe Patriarhia 
Română, care, chipurile, prin reactivarea Mitropoliei Basarabiei, a dus la scindarea 
republicii (M. Snegur, 1992), ba pe „naționaliștii români”, care doresc unirea R.M. cu 
România, ba pe limba română şi istoria românilor ş.a.m.d. Şi asta — în loc să fi fost 


b) 


adoptată în Parlament o Declaraţie Politică, în care lucrurile să fi fost numite cu 
numele lor adevărat: în 1992 a avut loc o agresiune a Rusiei asupra R.M., în urma 
căreia i-a fost ruptă o parte din teritoriu, ca mai apoi problema să fi fost ridicată în 
ONU, şi astfel internaţionalizată. Trebuia cerută intervenţia ONU şi a unor trupe de 
pacificare sub egida ONU, şi nu chemarea de noi forțe armate ale țării agresoare în 
calitate de „forțe pacificatoare”... Mai mult chiar, trebuiau cerute despăgubiri Rusiei 
pentru prejudiciile cauzate... 
Cum credeți, dragi cititori, e capabil Parlamentul actual (sau viitor) de la Chişinău să 
adopte astfel de 
documente? Eu sunt sigur că nu! Astfel, guvernarea de la Chişinău n-are nici o 
şansă să rezolve 
problema transnistriană într-un viitor previzibil; 
Tot atit de iluzorie este şi modificarea Constituţiei, adică renunţarea la statutul de 
pseudoneutralitate, dar şi ieşirea din CSI, avînd în vedere componenţa actualului (şi 
viitorului) Parlament; 
c) Securitatea militară şi politică, pe de altă parte, R.M. va fi în stare să şi le asigure 
cînd va face parte 
din NATO, adică niciodată... (suntem într-un cerc vicios); 
Securitatea economică înseamnă, în primul rînd, ca statul să fie solvabil, eficient din 
punct de vedere economic, altfel spus, să producă mai mult decît consumă. În 
realitate, însă, lucrurile stau tocmai invers: deficitul balanței comerciale a R.M. 
depăşeşte la ora actuală 2.6 mld. $, iar toate veniturile 
republicii, luate la un loc, nu acoperă nici 1/3 din necesarul de resurse 
energetice, nemaivorbind de 
altceva. 2 
De securitatea energetică, pricipala componentă a securităţii economice, nici nu 
merită să vorbim, ea 
pur şi simplu nu există, atita timp cît şi gazele, şi energia electrică, şi cărbunii, şi 
majoritatea 
produselor petroliere vin din exterior (în special - din Rusia), în situaţia cînd R.M. 
nu dispune de toate 
acestea; 
Asigurarea securităţii societale nu necesită bani, e nevoie doar de un pic de minte, bun 
simţ şi maturitate politică. În fond, securitatea societală nu înseamnă altceva decit 
pace, linişte şi concorde în societate, lipsa unor animozităţi interetnice sau între 
societatea civilă şi putere. Din păcate, în R.M. lucrurile la acest capitol stau cît se 
poate de prost. Insecuritatea societală din R.M. poartă un caracter identitar, totul se 
învîrteşte în jurul unei probleme artificiale: cine suntem şi ce limba vorbim. Toate 
tulburările, toate manifestaţiile din Chişinău, începînd cu anul 1988 şi pînă în zilele 
noastre, au purtat un caracter identitar. Puterea încearcă pe toate căile şi cu toate 
mijloacele să ne bage pe git teoria “moldovenismului primitiv”, precum că moldovenii 
sunt un popor deosebit de cel român, şi că limba vorbită de ei este moldoveneasca, şi 
nu româna, şi că “poporul moldovenesc” are dreptul la statalitate şi dacă s-ar putea, în 
hotarele Moldovei medievale a lui Ştefan cel Mare. Tocmai de aceea ni se contestă 
dreptul nostru sacramental de a ne studia istoria românilor şi limba română şi de a 
opta pentru restabilirea unităţii naţionale în cadrul unui singur stat — România. Să ne 
amintim, doar fugitiv, de congresul “Casa noastră — Republica Moldova”, organizat de 
M. Snegur şi |. Druţă, de încercările repetate şi paranoice de a substitui Istoria 
Românilor cu Istoria Moldovei şi de a introduce limba rusă ca a doua limbă de stat, de 
faimoasa “Concepţie a politicii naţionale de stat”, în care românii sunt plasați printre 
minorităţi alături de ţigani, de “Dicţionarul Moldovenesc-Român” al lui V. Stati, 
comandat de guvernul Tarlev şi preşedintele Voronin şi editat pe banii contribuabililor, 
şi mai recent — de apariţia a încă unei blasfemii la adresa poporului român — 
“Statalitatea poporului moldovenesc”, de V. Stepaniuc, deasemenea pe banii noştri. Să 
ne mai amintim şi de atacurile permanente şi furibunde la adresa României, învinuirea 
ei de implicare în treburile interne ale R.M., în timp ce România era, impardonabil, cel 


mai puţin implicată, de declaraţiile lui Voronin, care numea România “ultimul imperiu 
din Europa”, de profanarea de către acesta a drapelului de stat al R.M. - tricolorul, 
numindu-l “drapel fascist”, de pseudoreferndumul din 2004, care “atestă” că români în 
R.M. sunt doar 2.1% ş.a.m.d. Şi toate aceste tâmpenii sunt impuse de sus, adică de 
putere, ignorîndu-se dreptul la opțiune al fiecăruia dintre noi şi adevărul ştiinţific şi cel 
istoric. Bineînţeles că guvernanţii de la Chişinău n-au nici o şansă să transpună în 
practică aberaţiile lor, întrucît nu ţin cont de părerile intelectualilor, a tineretului studios, 
a mediului academic şi a societăţii civile în genere. În condiţiile unor discursuri 
identitare paralele, mai ales cînd una dintre părţi, în cazul de față — Statul, are toate 
pîrghiile de influențare a maselor în mîinile lor, iar cealaltă parte n-are, cel puţin, acces 
la cele mai importante mijloace de informare în masă — radioul şi televiziunea, ne 
aflăm în situaţia numită de geopoliticieni “țară sfişiată”. Instabilitatea în aceste condiţii 
este endemică, iar criza — perpetuă. 

Poate, oare, R.M. în această situaţie să acceadă la integrarea în structurile 
europene şi euroatlantice? Ba bine că nu! Pe de altă parte, este capabilă, oare, 
actuala (dar şi viitoarea) conducere de la Chişinău să-şi asume identitatea reală, 
românească, a majorităţii cetățenilor R.M. şi sa elimine astfel discordiile din societate, 
să renunţe la pseudoidentitatea moldovenească de sorginte sovietico-stalinistă, care 
pe lîngă toate, afectează şi relaţiile cu România, țară membră a NATO şi a UE? Eu 
unul, nu cred. Asta ar însemna moartea politică a liderilor pseudopatrioți din 
Chişinău... 

Încheierea unor tratate de bază între R.M. şi țările vecine, care ar consemna lipsa unor 
litigii şi disensiuni între ele, este o condiţie obligatorie pentru ca R.M. să poată demara 
procesul de integrare în NATO şi UE. Din păcate, nici pînă azi R.M. nu are semnat un 
asemenea tratat cu Romînia, membră a NATO şi a UE. Motivul? R.M., în persoana 
exponențţilor puterii, insistă ca în Tratat să nu fie menţionat sub nici o formă pactul 
Ribbentrob-Molotov, şi că R. Moldova a apărut în urma dezmembrării României — 
urmare a punerii în aplicare a acestui Pact, să nu pomenească nimic de trecutul istoric 
comun, şi că R.M. este cel de-al doilea stat românesc, să nu se prevadă relații 
speciale, privilegiate între cele două state româneşti, şi ca la sfîrşitul Tratatului să fie 
menţionat, că din partea R.M., textul a fost scris în “limba moldovenească”... 

Evident că România nu poate semna un astfel de surogat diplomatic, iar cei de la 
Chişinău nu-şi pot călca pe “mîndria lor naţională”. 

Şi în acest caz R.M. se află într-un cerc vicios. 

Obţinerea liberei circulații a cetăţenilor R.M. în UE este condiţionată, în primul rînd, de 
asigurarea 

securității economice a statului, de stoparea migraţiei ilegale, de controlul efectiv al 
frontierelor, inclusiv pe sectorul transnistrian, şi curmarea traficului de droguri, arme şi 
persoane, lucruri - peste puterile Chişinăului; 

ŞI, în sfîrşit, pentru a accede în structurile europene şi euroatlantice, R.M. are nevoie 
de o locomotivă, aşa cum s-a întîmplat cu toate țările postsocialiste, care s-au încradat 
deja în aceste structuri. Atîta timp cît Chişinăul nu va înțelege că o astfel de locomotivă 
poate fi doar România, unica cu care se învecinează din spaţiul european, şi nu 
Bulgaria, Ungaria, Polonia sau Lituania cum a încercat R.M. s-o facă de atitea ori, ea 
n-are nici o şansă să se integreze...lar pentru aceasta, conducerii de la Chişinău îi 
trebuie un singur lucru: să se debaraseze de chingile “Moldovenismului primitiv” şi să 
accepte în sfîrşit identitatea românească a “moldovenilor” din R.M. 

În concluzie, R.M. n-are nici o şansă să se integreze de una singură în structurile 
europene şi euroatlantice într-un viitor previzibil, indiferent de forțele politice care o 
guvernează sau care se vor afla la guvernare; 

Pe de altă parte, pe lîngă faptul că R.Moldova este o anomalie istorică, o consecinţă 
directă a Pactului Molotov-Ribbentrop, ea nu poate exista de una singură, nu are nici o 
şansă să devină vre-o dată stat prosper, iar existența acesteia în continuare, ca stat 
independent, va duce, inevitabil, la ştergerea ființei naţionale româneşti în aceste 
teritorii... Urmare a exodului populaţiei, în special a tinerilor, nu se mai întemeiaza 


familii, nu se mai nasc copii, în timp ce bătrînii mor pe capete... Ni se stinge Neamul 
văzînd cu ochii... La ora actuală în R.Moldova băştinaşi au rămas doar 55%, peste 5 
ani, dacă vom continua să exersăm ca «stat independent», vom rămînea în 
minoritate, iar de aici pînă la dispariţia totală rămîn zile numărate... Nici acordarea 
cetățeniei române basarabenilor nu-i o soluție, din contra aceasta este o capcană 
întinsă de unele cercuri dubioase de la Chişinău! Avertizez şi pe acestă cale 
autoritățile de la Bucureşti: acordarea cetățeniei romăne pentru românii din stînga 
Prutului, în conditiile existenţei şi în continuare a R. Moldova ca stat independent, va 
accelera exodul populaţiei şi va duce la stingerea Neamului Românesc şi pierderea 
definitivă a acestor teritorii în foarte scurt timp! Mişcarea Unionistă din R.Moldova 
consideră că cea mai rapidă şi cea mai rezonabilă cale de redobîndire a cetățeniei 
române este (Re)Unirea cu Patria-mamă România! Astfel, toți cetățenii R.Moldova vor 
deveni imediat şi automat cetăţeni ai României şi, implicit, ai Europei, dar cu teritorii cu 
tot şi nu în afara lor, aşa cum îşi doresc alde Dabija, Petrenco şi mulţi alţi 
pseudopatrioţi de pe malul Bîcului... Să nu uităm, că în 1940 basarabenii şi-au pierdut, 
în primul rînd, Țara şi, în consecinţă — şi cetățenia! lată de ce noi, basarabenii, ar 
trebui mai întîi să ne recăpătăm Țara, iar problema cetăţeniei se va rezolva de la sine 
în doar cîteva luni! 

Unica soluţie de a ne salva de la pieire şi de a ne conserva ființa naţională, de a ne 
integra 
în structurile europene şi euroatlantice, de a scăpa de trupele de ocupație ruseşti 
(odată cu (Re)Unirea R.M. cu România, problema Transnistriei va deveni problema 
NATO şi a UE, unicele forțe de pe Glob, în stare să determine Rusia să-şi retragă 
trupele şi armamentul din teritoriile ocupate ale R.Moldova) şi de a ne redobindi 
cetățenia română este revenirea de urgență, în max. 5 ani, la trupul Patriei-mamă 
România (varianta germană)! Redevenind parte integrantă a Statului Unitar Român, 
avînd în vadere că România este membră şi a NATO, şi a UE, teritoriile româneşti din 
stinga Prutului se vor încadra imediat şi automat şi în NATO, şi în UE cu toate 
consecinţele, ce decurg de aici! Redevenind parte a Europei, Uniunea Europeană va 
veni aici cu investiții masive în toate domeniile, va deschide sute de mii de locuri de 
muncă bine plătite, astfel, ca tinerii noştri să nu mai fie nevoiţi să emigreze în căutarea 
unui loc de muncă... Astfel, îi vom putea readuce acasă şi pe cei plecaţi de nevoie în 
neagra străinătate şi vom asigura continuitatea Neamului Românesc în aceste teritorii! 
Condiţiile istorice la ora actuală sunt de o mie de ori mai favorabile (Re)Unirii decit în 
1918, acum totul depinde de voinţa politică a celor care vor veni la putere la Chişinău, 
dar şi la Bucureşti! Nu putem face Unirea doar noi, unioniştii de la Chişinău, oricît nu 
ne-am sacrifica noi... Semnalul de demarare a procesului de Reunificare a Ţării trebuie 
să vină de la Bucureşti! Atita timp cît autorităţile Statului Român nu întreprind nimic 
pentru readucerea teritoriilor sale naţionale de la est de Prut acasă, la trupul Ţării, nu 
avem sorți de izbîndă! Eu încă nu am un răspuns la întrebarea care mă frămîntă de 
multă vreme : dar România, ne vrea? 


19 11.2008 
Preşedintele Mişcării Unioniste din R.Moldova Ilie 
Bratu 


